b'\n_START_ARTICLE_\nKranjsko-Sor\xc5\xa1ko polje\n_START_PARAGRAPH_\nKranjsko-Sor\xc5\xa1ko polje se razteza na obeh bregovih reke Save in zavzema ve\xc4\x8dino osrednjega dela Ljubljanske kotline. Sor\xc5\xa1ko polje je na desnem bregu Save, Kranjsko polje pa na njenem levem bregu. Kranjsko-Sor\xc5\xa1ko polje zajema ve\xc4\x8dja mesta Kranj, \xc5\xa0kofjo Loko, Medvode, Vodice in Cerklje na Gorenjskem. Je obse\xc5\xbena naplavina ravninskega proda in konglomerata. Deli ga struga reke Sore. Polju dajejo zna\xc4\x8dilno podobo samotna drevesa, lipe, kozolci in ku\xc5\xbena znamenja._NEWLINE_To polje je primer ravnega polja na re\xc4\x8dno-ledeni\xc5\xa1kem produ Ljubljanske kotline. V celoti je nasuto s savskim prodom, pogoste so terase (v ve\xc4\x8dini prodne, veliko njiv in travnikov), ni osamelcev. Sava je nanosila toliko proda, da je odrinila Soro ob rob, ki tako ni imela nobene funkcije pri nastanku polja._NEWLINE_Podnebje je zmerno celinsko, kar pomeni, da so zime hladne in poletja vro\xc4\x8da ter suhoparna_NEWLINE_Ravninski del polja je kmetijsko usmerjen (poljedelstvo, njive, travniki, \xc5\xbeivinoreja). Do devetdesetih let 20. stoletja je bila pokrajina znana predvsem po pridelavi krompirja, zdaj pa je v ospredju mle\xc4\x8dna govedoreja in pridelava vrtnin. Poleg njiv in travnikov najdemo tudi me\xc5\xa1ani in listnati ni\xc5\xbeinski gozd._NEWLINE_Polje ima tudi velike zaloge podtalnice, ki pa so onesna\xc5\xbeene zaradi industrije (predvsem Kranja in \xc5\xa0kofje Loke), komunalnih odplak in intenzivnega kmetijstva. Naselja so ob robu polja in ob Savi._NEWLINE_Zelo pomembni mesti za ta del Slovenije sta Medvode in \xc5\xa0kofja Loka, sredi\xc5\xa1\xc4\x8de obmo\xc4\x8dja pa je Kranj.'